Det går fortsat fremad for Rørproducenten Logstor. Det viser koncernens regnskab for 2008, der blev offentliggjort i dag. - Vi er jo en sektor, som er mindre berørt end så mange andre. Energi- og miljøsektoren er jo en sektor, som er begunstiget af hele klimadebatten, så alt er ikke gået i stå, siger den administrerende direktør Preben Tolstrup fra Logstor. I 2008 steg omsætningen med tre procent til 2,4 milliarder kroner på trods af den hårde, finansielle afslutning på året. - Vi handler meget med offentlige kunder rundt om i hele Europa plus de store energiselskaber, og der er kassen ikke lukket helt i endnu, og det forventer vi heller ikke bliver tilfældet fremover, siger Preben Tolstrup. Løgstør-koncernen gjorde sidste år fjernkøling til nyt forretningsområde, åbnede en ny komponentfabrik i Polen og satte gang i et stort fabriksbyggeri i Dubai til fjernkøling i Golf-regionen. Firmaet har mærket Finanskrisen, men ikke i så høj grad som andre virksomheder. Direktøren er da også optimistisk omkring fremtiden. - Jeg tror, vi vil se en situation, hvor vi kommer igennem 2009 nogenlunde på niveau med 2008. Det er meget usikkert i øjeblikket, men det er det, vi styrer efter. På trods af usikkerheden, så har vi de første tegn på at aktivitetsniveauet specielt i andet halvår af 2009 vil blive hævet i forhold til i øjeblikket, fordi der er mange licitationer ude i Europa, som vi ser nu, og de skal eksekveres i løbet af andet halvår 2009, slutter Preben Tolstrup.

Opsummering:
Rørproducenten Logstor slap godt fra det ellers økonomisk hårde år 2008.